ལྔ་མཆོད་ཀྱི་དགོང་མོར་བག་ཐུག་འཐུང་གི་ཡོད།བག་ནི་བག་ཕྱེས་བཟོས་པའི་རིལ་བུའི་བསྡུས་མིང་དང་།ཐུག་ནི་ཐུག་པའི་བསྡུས་མིང་རེད།སྤྱིར་བཏང་ཐུག་པ་ནི་ཤ་སོགས་ཟས་རགས་པ་དང་ཆང་དང་ཆུ་སོགས་བཏུང་བ་གཉིས་ཀྱི་བར་མ་དེང་སང་དབྱིན་སྐད་དུ་ཞེས་པ་དེར་གོ་དགོས་པ་དཔེར་ན་འདུལ་བ་ལས།།ཆུ་དང་བཅའ་བ་རྣམས་དང་ཡང།།ཐུག་པ་དག་དང་བཟའ་བའི་རྣམས།།ཞེས་དང་།མདོ་སྡེ་ལས།འགྲོན་པོ་ནགས་ཁུང་དུ་དོང་བ་རྣམས་ཀྱི་ཕྱིར་ཟས་དང་ཐུག་པ་དང་།ཆུ་དག་ཁྱེར་རོ།།མདོ་སྡེ།ར།བཀའ་འགྱུར་དཔེ་བསྡུར་མ།པོད་༦༩ཤོག་གྲངས་༢༨ལ་གསལ།ཞེས་གསུངས་པ་ལས་ཤེས་ནུས།བག་ཕྱེ་ནི་ནས་ཕྱེར་གོ་བའི་སྐབས་ཡོད་ཀྱང་སྤྱིར་བཏང་གྲོ་ཕྱེར་གོ།བག་ཕྱེ་བརྫིས་ཏེ་རིལ་བུར་བཟོས་པ་ལ་བག་རིལ་ཟེར་ཞིང་།རིལ་བུ་བཟོ་སྟངས་ཀྱི་ཆ་ནས་མིང་མ་འདྲ་བ་ཁ་ཤས་ཡོད་པ་སྟེ།དབྱིབས་འགྲོན་བུ་ལྟར་བཟོས་པ་ལ་སོག་ཐུག་ཟེར་ཞིང་ནམ་རྒྱུན་དགའ་དགའ་སྐྱིད་སྐྱིད་སྐབས་དབྱིབས་འདི་བཟོ།སྨན་གྱི་རིལ་བུ་ལྟར་འདྲིལ་བར་མྱང་ཐུག་ཟེར་ཞིང་།མི་ཤི་གོད་ཆག་བྱུང་སྐབས་མྱ་ངན་གྱི་ཟས་ལྟ་བུར་དབྱིབས་འདི་བཟོ།ངའི་ཕ་ཡུལ་དུ་མི་ཚང་གཅིག་ལ་མི་ཤི་གོད་ཆག་བྱུང་ཚེ།མཆོད་མེའི་ཞལ་འདེབས་འབུལ་བར་འགྲོ་དགོས་ཤིང་།དེ་དུས་ཁྱིམ་ཚང་དེས་ཞལ་འདེབས་འབུལ་མཁན་ཚང་མར་མྱང་ཐུགདང་སྡུག་ཇསྟེར་ངེས་པས།གདུང་སེམས་མཉམ་སྐྱེད་ཀྱི་མཚོན་དོན་དུ་ཚང་མས་ངེས་པར་ཇ་དང་ཐུག་པ་འཐུང་གི་རེད།དགའ་ལྡན་ལྔ་མཆོད་ཀྱི་བག་རིལ་གྱི་དབྱིབས་འདི་རང་བཟོ།ཡང་བག་རིལ་རིལ་བུ་ལྟར་ངོས་འཇམ་པ་མིན་པར།ཅུང་ཟད་འབུར་ཁ་ཡོད་པ་ཞིག་འདྲིལ་བ་དེར་དགུ་རྩེ་ར་ཐུགཟེར་ཞིང་།ལོ་གསར་གྱི་དགུ་ཐུག་སྐབས་སུ་དབྱིབས་འདི་བཟོ།ཕལ་ཆེར་དབྱིབས་འདི་དང་དགུ་ཐུག་གི་རྫས་ཆ་རྣམས་ནང་པའི་གསང་སྔགས་ཀྱི་གཞུང་ལས་གསུངས་པའི་ཞི་རྒྱས་དབང་དྲག་གི་ལས་བཞི་ལས།གཏོར་ཟོར་འཕེན་པ་སོགས་དྲག་ལས་དང་འབྲེལ་བ་ཡོད་པ་འདྲ་སྙམ།